**OBVESTILO GLEDE PREPOVEDI IN OMEJITEV SPREJEMANJA DARIL URADNIH OSEB**

**Uradne osebe**[[1]](#footnote-1) **in njihovi družinski člani** **ne smejo sprejemati daril v zvezi z opravljanjem funkcije, ali javne službe, ali v zvezi s položajem uradnih oseb**, razen v spodaj navedenih izjemah. Prepovedi in omejitve sprejemanja daril so določene v Zakonu o integriteti in preprečevanju korupcije (ZIntPK)[[2]](#footnote-2) in v Pravilniku o omejitvah in dolžnostih uradnih oseb v zvezi s sprejemanjem daril (Pravilnik)[[3]](#footnote-3)

**IZJEME**

**Protokolarna darila**

Uradna oseba ali njen družinski član lahko v imenu organa, pri katerem dela, sprejme darila, ki jih podarijo predstavniki drugih državnih organov, drugih držav in mednarodnih organizacij ter institucij ob obiskih, gostovanjih ali drugih priložnostih ter druga darila, dana v podobnih okoliščinah. Táko darilo ne glede na vrednost vedno postane last delodajalca.

**Priložnostna darila manjše vrednosti**

Uradna oseba (ne pa tudi njen družinski član) lahko sprejme darilo, ki se tradicionalno ali običajno izroča ob določenih dogodkih (kulturnih, slavnostnih, zaključkih izobraževanja, usposabljanja, ob praznikih ipd.) ali ob opravljanju diplomatskih aktivnosti, njegova vrednost pa ne presega vrednosti 100 evrov ne glede na obliko darila in število darovalcev.

**Darila simbolnega pomena**

Za darilo v zvezi z opravljanjem dela se ne šteje darilo simbolnega pomena, ki se tradicionalno izroča ob določenih dogodkih (plakete, značke, zastavice, promocijski material in drugi predmeti podobne narave). Za te vrste daril torej prepoved in omejitve v zvezi s sprejemanjem daril ne veljajo in jih uradna oseba lahko sprejme.

**ABSOLUTNA PREPOVED SPREJEMANJA DARIL NE GLEDE NA IZJEME**

**V nobenem primeru, tudi če gre za protokolarno ali priložnostno darilo,** pa uradna oseba ali njen družinski član ne sme sprejeti darila:[[4]](#footnote-4)

1. če bi izročitev oziroma sprejem takšnega darila **pomenila kaznivo dejanje**,[[5]](#footnote-5)
2. če je to prepovedano z drugim zakonom ali na njegovi podlagi izdanimi predpisi,
3. če se kot darilo izročajo **denar, vrednostni papirji, darilni in vrednostni boni ter kartice in drage kovine,[[6]](#footnote-6)**
4. če bi sprejem darila **vplival ali ustvaril videz**, da **vpliva na objektivno in nepristransko opravljanje dela uradne osebe**.

V naštetih primerih torej velja **absolutna prepoved sprejemanja daril**, uradna oseba ali njen družinski član pa mora tako darilo zavrniti, vrniti darovalcu oziroma z njim ravnati v skladu s predpisi. Táko darilo v nobenem primeru ne sme postati last prejemnika ali njegovega delodajalca.

**RAVNANJE V PRIMERU SPREJEMA DARILA**

Uradna oseba mora v primeru sprejema darila **takoj, ko je to mogoče,** **najkasneje pa v 8 dneh**, izpolniti obrazec za evidentiranje prejetega darila in ga izpolnjenega izročiti osebi, ki vodi seznam daril pri delodajalcu uradne osebe. Prejemniku obrazca ni treba izpolniti v primeru prejema darila zanemarljive vrednosti vrednost darila pod 50 evri.

Če darilo sprejme družinski član uradne osebe, je uradna oseba dolžna izpolniti obrazec in ga izročiti zaposlenemu, ki je zadolžen za vodenje seznama daril.

**Podatki o darovalcu**

Uradna oseba mora na obrazcu poleg drugih podatkov, navesti tudi ime, priimek in naslov darovalca oziroma naziv in sedež pravne osebe ali organa, vrsto in vrednost darila, razloge za izročitev darila oziroma okoliščine, v katerih je darilo dano in so določeni v 5. odstavku 6. člena Pravilnika o omejitvah in dolžnostih uradnih oseb v zvezi s sprejemanjem daril.

1. **Uradne osebe** so funkcionarji, uradniki na položaju in drugi javni uslužbenci, uslužbenci, zaposleni v Banki Slovenije, ter poslovodne osebe in člani organov upravljanja, vodenja in nadzora v subjektih javnega sektorja. [↑](#footnote-ref-1)
2. 30. člen ZIntPK, Uradni list RS, št. 69/11 - uradno prečiščeno besedilo, 158/20. [↑](#footnote-ref-2)
3. Uradni list RS, št. 106/21 in 110/21 – popr. [↑](#footnote-ref-3)
4. Drugi odstavek 3. člena Pravilnika. [↑](#footnote-ref-4)
5. Npr. kaznivo dejanje jemanja in dajanja podkupnine, dajanje daril za nezakonito posredovanje ipd. [↑](#footnote-ref-5)
6. Pravilnik v šestem odstavku 3. člena določa, da ob upoštevanju zakonskih prepovedi, določenih v ZIntPK, in omejitev za prepovedano darilo v obliki denarja, vrednostnih papirjev ali dragocenih kovin, takšno darilo ne šteje kot darilo, kadar je prevladujoč namen darila njegova spominska, zgodovinska ali podobna simbolna vrednost (primer: medalje, spominski in zbirateljski kovanci, ki jih izda centralna banka ali druga institucija, ki opravlja podobno vlogo kot centralna banka). [↑](#footnote-ref-6)